題聖果寺介亭詩
作者：丘濬
朝代：宋

paragraphs: 金商肅肅淬龍淵，白曉揮開東北天。
天孫引下翡翠煙，層層堆列參井邊。
便於裸壤蟠危巔，城雉岧嶢暗接連。
地祇欲誇融結權，蘚花斸破蟄蟲遷。
皮刳骨露判混元，一支一節相貫穿。
洞庭波浪徹底乾，驅來不用暴秦鞭。
大者臲尯下騰騫，尊卑序立鴻雁聯。
欲覲曜寶禮法專，貘豹甝虎競差肩。
稟命踧蹜未敢前，精神張王腰攣拳。
霸臣納土窮海堧，怪狀埋沒幾百年。
中和有美既爭先，磷磷丹漆排雕椽。
太守擇之繼曩賢，念此嵌空清且堅。
遽於峭絕創墀軒，名之以介非徒然。
介是長男變初世，六二爻辭藴深祕。
重門待暴乃其卦，未兆未萌堪畏避。
公性中正仍盡瘁，悔吝何憂憂道義。
道義興行皇綱備，乃是擇之之本志。
平湖巨浸六幕寬，此時非獨圖宴憙。
暑月芙蓉秋月濤，截斷風光千百里。
鵬雲沆瀣南北透，離朱瞪目曠傾耳。
料公豈戀葦苕地，才業施爲自茲始。
或借前筯或赤箠，式遏蠻戎順文軌。
炎上潤下火兼水，無燥無烈無圮毀。
張衡巧製塵灰纍，八虬困睡金丸止。
勸公速爲蒼生起，起輔垂裳聖天子。
永永勳庸輝信史，此亭萬古鎮星紀。